text: À cele chançon respondirent
   Les dames, et moult s'esjoïrent
   De ce que si à point chantoit
   Elyador. Moult leur plaisoit
   La chançon qu'ele avoit chantée.
   Bien lor sambloit faite et ditée.
   "Feniadisse, or tient à vous"
   Dist la royne. "Dame, et nous
   Le ferons." Et lors commença
   À chanter, plus ne s'en targa :
   PageV01P183
   Folio23v
   "Joie ait qui joie demenra ;
   K'en joie faire raison a,
   Pour ce que nous verronmes jà.
   Joie ait qui joie demenra,
   La plus bele k'ainc Diex forma
   Ne que il jamais fourmera.
   Joie ait qui joie demenra;
   K'en joie faire raison a."
  